
Text rozhodnutia
Súd: Krajský súd Banská Bystrica Spisová značka: 23S/73/2012 Identifikačné číslo súdneho spisu: 6012200659 Dátum vydania rozhodnutia: 28. 11. 2012 Meno a priezvisko sudcu, VSÚ: JUDr. Drahomíra Mikulajová ECLI: ECLI:SK:KSBB:2012:6012200659.1 ROZSUDOK V MENE SLOVENSKEJ REPUBLIKY Krajský súd v Banskej Bystrici v senáte zloženom z predsedníčky JUDr. Drahomíry Mikulajovej a členov JUDr. Milana Segeča a JUDr. Jána Škvarku v právnej veci žalobcu: BioVita s.r.o., so sídlom Opavská 26, 831 01 Bratislava, zast. advokátom JUDr. Peter Arendacký, Advokátska kancelária, Čapkova 2, 811 04 Bratislava, proti žalovanému: Úrad priemyselného vlastníctva Slovenskej republiky, Jána Švermu 43, 974 04 Banská Bystrica 4, za účasti: JAMIESON LABORATORIES LTD, 4025 Rhodes Drive, Windsor, Ontario N8W 5B5, Kanada, zast. ROTT, RÚŽIČKA & GUTTMANN, Patentová, známková a právna kancelária, v.o.s, so sídlom Lamačská cesta 8, 811 04 Bratislava, adresa pre doručovanie Pionierska 15, 831 02 Bratislava, o preskúmanie zákonnosti rozhodnutí žalovaného č. POZ 669-2009/OZ 226399- II/64-2012 zo dňa 10.05.2012, č. POZ 3070-96/OZ 185753-II/55-2012 zo dňa 04.05.2012, č. POZ 3071-96/OZ 185754-II/56-2012 zo dňa 04.05.2012 a č. POZ 668-2009/OZ 226398-II/63-2012 zo dňa 10.05.2012, takto r o z h o d o l : I. Krajský súd žaloby žalobcu z a m i e t a . II. Žalobcovi náhradu trov konania nepriznáva. o d ô v o d n e n i e : 1. Úrad priemyselného vlastníctva SR prvostupňovým rozhodnutím č. POZ 669-2009/OZ 226399- I/60-2011 z 05.10.2011 v zmysle § 35 ods. 1 zákona č. 506/2009 Z.z. o ochranných známkach v nadväznosti na § 2 ods. 1 písm. k/ zákona č. 55/1997 Z.z. o ochranných známkach, na návrh navrhovateľa Jamieson Laboratories Ltd., Kanada (v procesnom postavení pribratý účastník konania) vyhlásil za neplatnú kombinovanú ochrannú známku „E. X. R.“ č. XXXXXX majiteľa BioVita, s.r.o., Bratislava (v procesnom postavený žalobca). Rozhodol tak z dôvodu, že napadnutá ochranná známka nespĺňala podmienky na zápis do registra, pretože napĺňa podmienku zápisnej výluky označenia v zmysle § 2 ods. 1 písm. k/ zákona č. 55/1997 Z.z., t.j. prihláška ochrannej známky nebola prihlasovateľom podaná v dobrej viere. Žalovaný druhostupňovým rozhodnutím č. POZ 669-2009/OZ 226399-II/64-2012 z 10.05.2012 zamietol rozklad majiteľa napadnutej ochrannej známky a prvostupňové rozhodnutie potvrdil. 2. Úrad priemyselného vlastníctva SR prvostupňovým rozhodnutím č. POZ 3070-96/OZ 185753- I/57-2011 z 05.10.2011 v zmysle § 35 ods. 3 v nadväznosti na § 7 písm. e/ zákona č. 506/2009 Z.z. o ochranných známkach na návrh navrhovateľa Jamieson Laboratories Ltd., Kanada vyhlásil za neplatnú kombinovanú ochrannú známku „E. X. R.“ č. XXXXXX majiteľa BioVita, s.r.o., Bratislava. Rozhodol tak z dôvodu, že navrhovateľ preukázal naplnenie podmienok na vyhlásenie napadnutej ochrannej známky za neplatnú v zmysle § 35 ods. 3 v nadväznosti na § 7 písm. e/ zákona o ochranných známkach, t.j. naplnenie skutkovej podstaty tzv. „neverného agenta“, keďže pôvodný majiteľ napadnutej ochrannej známky bol v čase podania prihlášky obchodným zástupcom majiteľa zahraničnej ochrannej známky, podal si prihlášku zhodnej ochrannej známky bez jeho súhlasu, pričom nepreukázal, že by mal na takéto konanie oprávnený dôvod. Žalovaný druhostupňovým rozhodnutím č. POZ 3070-96/OZ 185753-II/55-2012 zo 04.05.2012 zamietol rozklad žalobcu a prvostupňové rozhodnutie potvrdil. 3. Úrad priemyselného vlastníctva SR prvostupňovým rozhodnutím č. POZ 3071-96/OZ 185754- I/58-2011 z 05.10.2011 na návrh navrhovateľa Jamieson Laboratories Ltd., Kanada vyhlásil za neplatnú slovnú ochrannú známku „E.“ č. XXXXXX majiteľa BioVita, s.r.o., Bratislava. Rozhodol tak aplikujúc § 35 ods. 3 v nadväznosti na § 7 písm. e/ zákona č. 506/2009 Z.z. o ochranných známkach z dôvodu, že navrhovateľ preukázal naplnenie podmienok vyhlásenia napadnutej ochrannej známky za neplatnú po preukázaní naplnenia skutkovej podstaty „neverného agenta“. Žalovaný druhostupňovým rozhodnutím č. POZ 3071-96/OZ 185754-II/56-2012 zo 04.05.2012 zamietol rozklad podaný majiteľom (žalobcom) a napadnuté prvostupňové rozhodnutie potvrdil. 4. Úrad priemyselného vlastníctva SR prvostupňovým rozhodnutím č. POZ 668-2009/OZ 226398- I/59-2011 z 05.10.2011, v zmysle § 35 ods. 1 zákona č. 506/2009 Z.z. o ochranných známkach v nadväznosti na § 2 ods. 1 písm. k/ zákona č. 55/1997 Z.z. o ochranných známkach, na návrh navrhovateľa Jamieson Laboratories Ltd., Kanada vyhlásil za neplatnú slovnú ochrannú známku „E.“ č. XXXXXX majiteľa BioVita, s.r.o., Bratislava. Rozhodol tak z dôvodu preukázania skutkovej podstaty „prihlášky nepodanej v dobrej viere“ v zmysle § 2 ods. 1 písm. k/ zákona č. 55/1997 Z.z. o ochranných známkach. Žalovaný druhostupňovým rozhodnutím č. POZ 668-2009/OZ 226398-II/63-2012 z 10.05.2012 zamietol rozklad majiteľa napadnutej ochrannej známky a prvostupňové rozhodnutie potvrdil. Proti druhostupňovým rozhodnutiam žalovaného podal žalobca v zákonom stanovej lehote na tunajšom súde samostatné žaloby. Podľa § 112 ods. 1 O.s.p., v záujme hospodárnosti konania, súd uznesením na pojednávaní spojil na spoločné konanie veci, ktoré u neho začali na základe samostatných žalôb o preskúmanie zákonnosti rozhodnutia žalovaného č. POZ 669-2009/OZ 226399 II/64-2012 z 10.05.2012 (23S/73/2012), rozhodnutia č. POZ 3070-96/OZ 185753-II/55-2012 zo 04.05.2012 (23S/74/2012), rozhodnutia č. POZ 3071-96/OZ 185754-II/56-2012 zo 04.05.2012 (23S/75/2012) a rozhodnutia č. POZ 668-2009/OZ 226398-II/63-2012 z 10.05.2012 (23S/76/2012), pretože veci sa dotýkajú tých istých účastníkov konania. Navyše veci, ktoré napadli pod sp.zn. 23S/73/2012 a 23S/76/2012 spolu súvisia skutkovo a zároveň aj právnym posúdením (ďalej v texte aj novšie napadnuté ochranné známky) a veci, ktoré napadli pod sp.zn. 23S/74/2012 a 23S/75/2012 súvisia skutkovo a ich právnym posúdením (ďalej v texte aj staršie napadnuté ochranné známky). Spoločné konanie sa ďalej vedie pod sp.zn. 23S/73/2012. Žalobca v žalobách pôvodne vedených pod sp.zn. 23S/73/2012 a 23S/76/2012 žiadal zrušiť napadnuté druhostupňové rozhodnutia žalovaného ako aj prvostupňové rozhodnutia a vec vrátiť žalovanému na ďalšie konanie. Argumentačne odôvodňoval tieto žaloby rovnako. Tvrdil, že rozhodnutia žalovaného, vrátane prvostupňových, ktoré sú založené na posúdení žalovaného, že prihlášky napadnutých novších ochranných známok nespĺňali podmienky na zápis do registra, pretože neboli podané v dobrej viere, vychádzali z nesprávneho právneho posúdenia veci a z nesprávne a nedostatočne zisteného skutkového stavu veci pri posudzovaní skutkovej podstaty, tzv. „prihlášky podanej v zlej viere“, resp. „špekulatívnej“ alebo „pirátskej“ známky. Nesprávne právne posúdenie veci a nedostatočne zistený skutkový stav odôvodňoval v nasledovných okruhoch: A/ naplnenie skutkovej podstaty „prihlášky podanej v zlej viere“ podľa § 2 ods. 1 písm. k/ zákona č. 55/1997 Z.z. o ochranných známkach; B/ námietka strpenia používania ochrannej známky; C/ porušenie zásady rovnosti účastníkov a dispozičnej zásady sporového konania. K bodu A/ namietal: 1. Žalovaný pochybil, ak nezobral do úvahy všetky relevantné faktory a skutočnosti, ktoré existovali v čase podania prihlášky, a ktoré určovali charakter postavenia a obchodných aktivít pôvodného prihlasovateľa a neskôr majiteľa napadnutej ochrannej známky. 2. Vytýkal žalovanému nesprávny postup, ktorý vychádzal z navrhovateľom predložených reklamných materiálov a časopisov, v ktorých je pôvodný majiteľ označovaný za výhradného dovozcu výrobkov navrhovateľa v SR. Žalovaný neskúmal, nevzal do úvahy, že pôvodný majiteľ bol v sprostredkovanom obchodnom vzťahu s navrhovateľom. Sám navrhovateľ priznáva, že pôvodný majiteľ nebol jeho zástupcom na území SR, ale že pôvodný majiteľ obchodoval iba so spoločnosťou ANMAR GLOBAL ENTERPRISES Inc.. Väzba medzi navrhovateľom a pôvodným majiteľom spočívala iba v tom, že pôvodný majiteľ obchodoval na území SR iba s výrobkami navrhovateľa v postavení nezávislého dovozcu. 3. Pôvodný majiteľ nakupoval od tretej osoby, nemal svoje postavenie zastrešené žiadnou dohodou, podľa ktorej by zastupoval záujmy navrhovateľa. Žalovaný bližšie necharakterizoval, v čom mala spočívať podstata údajného obchodného alebo hospodárskeho vzťahu. 4. Poukázanie žalovaného na existenciu talianskej ochrannej známky „E. X. R.“ považuje žalobca za irelevantné, keďže pôvodný majiteľ vykonával podnikateľské aktivity iba na území SR a existencia ochrannej známky navrhovateľa v Taliansku nemá žiadny súvis s podnikateľskou činnosťou pôvodného majiteľa. 5. Vytýkal žalovanému, že úplne opomenul skutočnosť, že v čase podania prihlášok v apríli 2009 bol pôvodný majiteľ napadnutých ochranných známok už trinásť rokov majiteľom ochranných známok č. XXXXXX „E.“ a č. XXXXXX „E. X. R.“, ktoré obsahujú takmer zhodné slovné a obrazové prvky ako napadnuté novšie ochranné známky. Platnosť starších ochranných známok bola v roku 2006 obnovená na ďalších desať rokov. 6. Pôvodný majiteľ napadnutých ochranných známok počas rokov 1994 až 2010 preinvestoval na reklamu a propagáciu výrobkov označených napadnutými ochrannými známkami v SR sumu 1.582.954,- Eur s DPH. Všetky aktivity pôvodného majiteľa súvisiace s dovozom a distribúciou výrobkov označených napadnutou ochrannou známkou, vrátane podania prihlášok ochranných známok E. č. POZ 3070-96, POZ 3071-96, POZ 668-2009 a POZ 669-2009 a podania žiadostí o obnovu starších ochranných známok č. OZ XXXXXX a č. OZ XXXXXX počas rokov 1994 až 2010 boli vykonané v dobrej viere za účelom budovania dobrého mena a ochrany značky E. v SR. 7. Argumentáciu o zmene distribučnej siete nemohol žalovaný použiť v prospech navrhovateľa, ak predmetnú skutočnosť navrhovateľ vo svojich podaniach neuviedol. 8. Argumentáciu navrhovateľa ohľadne vykonaných krokov majiteľa napadnutých ochranných známok voči distribúcii výrobkov navrhovateľa spoločnosťou INTERPHARM Slovakia, a.s. a predloženia kópií uznesenia Okresného súdu Bratislava I, rozhodnutia Colného úradu Bratislava o zaistení tovarov spoločnosti INTERPHARM Slovakia, a.s. a rozhodnutia Colného riaditeľstva SR o zrušení zaistenia tovarov podľa žalobcu žalovaný nemal zohľadniť, nakoľko tieto argumenty a doklady predložil žalovanému až v druhostupňovom konaní spolu so svojim vyjadrením k rozkladu. Navyše namietal, že žalovaný predmetné podanie navrhovateľa obsahujúce nové, dovtedy neuplatnené argumenty a dôkazy, nezaslal majiteľovi napadnutých ochranných známok na vyjadrenie, pričom boli žalovaným vyhodnotené a použité ako podklad pre vydanie napadnutých rozhodnutí o rozklade. Takýmto postupom bola žalobcovi odňatá možnosť konať pred správnym orgánom a bola porušená ústavná zásada v zmysle čl. 48 ods. 2 Ústavy SR. K bodu B/ žalobných námietok uviedol, že od podania prvých prihlášok starších ochranných známok pôvodným majiteľom v roku 1996 do podania návrhov na vyhlásenie neplatnosti do roku 2010 uplynulo takmer štrnásť rokov. Dlhodobá pasivita a nečinnosť navrhovateľa je v ostrom kontraste s povinnosťou majiteľov práv prijať opatrenia smerujúce k ochrane svojich práv a záujmov v rozumnom čase. Majiteľ napadnutých ochranných známok sa mohol oprávnene domnievať, že navrhovateľ nemá žiadny záujem, alebo stratil svoj záujem na získanie známkovej ochrany na území SR. K bodu C/ žalobných námietok žalobca nesúhlasil so stanoviskom žalovaného, že v rámci hodnotenia dôkazov môže správny orgán vyhodnotiť určitý dôkaz tak, že z neho vyplynie skutková okolnosť alebo tvrdenie, ktoré nebolo daným účastníkom konania uplatnené. Správny orgán pri vykonávaní dôkazov je obmedzený tvrdením účastníka konania, ktoré daný dôkaz má preukázať. Tvrdil porušenie dispozičnej zásady sporového konania. Ak v návrhu na vyhlásenie napadnutých ochranných známok za neplatnú bolo uplatnených viac rôznych právnych dôvodov, žalovaný pri rozhodovaní mal každý uplatnený právny dôvod samostatne posúdiť, keďže v zmysle § 37 ods. 1 zákona o ochranných známkach musí návrh na vyhlásenie ochrannej známky za neplatnú obsahovať odôvodnenie, ktoré je doložené dôkazmi. V žalobách 23S/74/2012 a 23S/75/2012 navrhoval žalobca zrušiť napadnuté rozhodnutia žalovaného ako aj prvostupňové rozhodnutia a vec vrátiť žalovanému na ďalšie konanie. Žalobné námietky formuloval v dvoch okruhoch: A/ preukázanie naplnenia skutkovej podstaty „neverného agenta“ podľa ustanovenia § 7 písm. e/ zákona o ochranných známkach; B/ porušenie zásady rovnosti účastníkov konania a dispozičnej zásady sporového konania. K bodu A/ žalobných námietok: 1. Vytýkal žalovanému nesprávny a neúmerný extenzívny právny výklad § 7 písm. e/ zákona o ochranných známkach, konkrétne extenzívnu interpretáciu pojmu „obchodný zástupca“ a „zástupca na základe iného právneho vzťahu“. 2.Tvrdil, že žalovaný pri podaní uvedeného nesprávneho výkladu dôsledne nerozlišoval medzi známkovo - právnymi inštitútmi „neverného agenta“ a „nepodania prihlášky v dobrej viere“. Ochrana poskytnutá ustanovením § 7 písm. e/ zákona o ochranných známkach je užšia, ako ochrana poskytnutá ustanovením § 5 ods. 1 písm. l/ zákona o ochranných známkach, pretože aplikovateľnosť § 7 písm. e/ zákona je podmienená splnením odlišných podmienok. 3. Poukázal na paralelné rozhodnutia žalovaného vo veci novších ochranných známok, kde žalovaný konštatoval naplnenie podmienok podľa § 35 ods. 1 zákona o ochranných známkach v nadväznosti na § 2 ods. 1 písm. k/ zákona č. 55/1997 Z.z.. Tvrdil, že skutočnosť, že napadnuté staršie ochranné známky nemôžu byť vyhlásené za neplatné z dôvodu „nepodania prihlášky v dobrej viere“, nemôže byť dôvodom uplatneného príliš extenzívneho výkladu ustanovenia § 7 písm. e/ tak, aby sa predmetné ustanovenie mohlo aplikovať aj na tento prípad. Namietal, že žalovaný skutkovú podstatu „neverného agenta“ neúmerne rozšíril na situácie určitého obchodného alebo hospodárskeho prepojenia medzi majiteľom zahraničnej ochrannej známky a prihlasovateľom, resp. zástupcom. 4. Namietal, že žalovaný odmietol aplikovať závery uvedené v rozsudku Všeobecného súdu z 13.04.2011 vo veci T-262/09. Poukázal na závery tohto rozsudku, v zmysle ktorých za „obchodného zástupcu alebo zástupcu nemôže byť považovaný len jednoduchý kupujúci či zákazník majiteľa“. Podľa žalobcu žalovaný pochybil, keď sa od takéhoto výkladu odchýlil a za postačujúcu podmienku aplikácie inštitútu neverného agenta považoval existenciu obchodného alebo hospodárskeho vzťahu, prepojenia, či spolupráce, a to bez existencie explicitnej alebo implicitnej dohody medzi majiteľom zahraničnej ochrannej známky a prihlasovateľom / zástupcom. 5. Poukázal na znenie čl. 8 (3) Nariadenia č. 207/2009 o ochrannej známke Spoločenstva a znenie ustanovenie § 7 písm. e/ zákona o ochranných známkach tvrdiac, že aj keď je doslovné znenie (jazyk) oboch právnych noriem odlišné, právny obsah a vymedzenie podmienok inštitútu neverného agenta sú úplne totožné. 6. Vytýkal žalovanému, že sa nedostatočným spôsobom zaoberal dlhodobou nečinnosťou (pasivitou) a nezáujmom navrhovateľa o získanie a uplatňovanie známkových práv na území SR. K bodu B/ žalobných námietok namietal proces hodnotenia dôkazov žalovaným. Čo sa týka porušenia dispozičnej zásady sporového konania, rovnako ako u novších ochranných známok namietal, že žalovaný svojimi rozhodnutiami presiahol rámec predmetného návrhu, pretože v zmysle § 37 ods. 1 zákona o ochranných známkach musí návrh na vyhlásenie ochrannej známky za neplatnú obsahovať odôvodnenie, ktoré je doložené dôkazmi. Navrhovateľ podal návrh podľa § 35 ods. 1 zákona o ochranných známkach v nadväznosti na § 2 ods. 1 písm. k/ zákona č. 55/1997 Z.z. o ochranných známkach v znení neskorších predpisov a ďalej podľa § 35 ods. 3 v nadväznosti na § 7 písm. c/, d/, e/, f/, i/ zákona o ochranných známkach. Podľa žalobcu mal žalovaný pri rozhodovaní o podaných návrhoch v prvom stupni posudzovať jednotlivé uplatnené právne dôvody úplne samostatne a nezávisle a každý uplatnený právny dôvod mal aj samostatne odôvodniť. Žalovaný vo vyjadrení k žalobám o preskúmanie zákonnosti rozhodnutia č. POZ 669-2009/OZ 226399- II/64-2012 z 10.05.2012 (23S/73/2012) a rozhodnutia č. POZ 668-2009/OZ 226398-II/63-2012 z 10.05.2012 (23S/76/2012) trval na zákonnosti napadnutých rozhodnutí a žaloby navrhoval zamietnuť. Zotrvával na závere, že zákonné podmienky na vyhovenie návrhu v oboch veciach na vyhlásenie napadnutej ochrannej známky za neplatnú boli naplnené. Odmietal tvrdenia žalobcu, že nezobral do úvahy všetky relevantné faktory a skutočnosti, ktoré existovali v čase podania prihlášky a zdôraznil, že rozhodol v súlade s rozsudkom Súdneho dvora EÚ vo veci C-529/07. Poukázal na to, že boli naplnené rozhodujúce skutočnosti, a to 1. objektívna známosť (vedomosť) určitej situácie - prihlasovateľ pri podaní prihlášky vedel a vzhľadom na okolnosti musel vedieť, že iný subjekt používa zhodné alebo podobné označenie pre zhodné alebo podobné výrobky a súčasne 2. subjektívny úmysel (zámer) - prihlasovateľ podaním prihlášky chcel zabrániť tretej osoby pokračovať v používaní takéhoto označenia na relevantnom trhu. Pôvodný majiteľ H. O. v reklamných materiáloch, časopisoch, uvádzal, že vedomosť o existencii navrhovateľa a jeho výrobkoch získal z jeho pobytu v Kanade. Navrhovateľ dlhodobo používal na etikete svojich výrobkov slovné označenie E. a tiež logo farebnej dúhy a zeleného lístka, tieto označenia uvádzal v spojení s vlastným obchodným menom a kanadskou adresou sídla. H. O. musel mať vedomosť o tom, že tieto označenia legitímne prináležia navrhovateľovi. Druhá podmienka bola splnená tým, že majiteľ vykonal právne kroky zabraňujúce dovozu výrobkov navrhovateľa v marci a júni 2011, keď navrhovateľ začal svoje výrobky do Slovenskej republiky dodávať priamo spoločnosti INTERPHARM Slovakia, a.s., čím sa prejavil špekulatívny úmysel prihlasovateľa, spočívajúci v blokačnom zámere smerujúcemu voči legitímnemu držiteľovi práv s cieľom zabrániť mu v ďalšom používaní označenia. To, že žalobca investoval do reklamy a propagácie výrobkov navrhovateľa viac ako 1,5 milióna Eur, ho neoprávňuje k prihláseniu si označenia iného subjektu vyrábajúceho dané tovary vo svoj prospech bez jeho súhlasu. Nie je rozhodujúcou skutočnosťou ani to, že navrhovateľ nemá v Slovenskej republike zaregistrovanú žiadnu ochrannú známku, pretože tento aplikovaný dôvod neplatnosti ochrannej známky je určený na situácie, kedy proti sebe nestoja staršia a mladšia ochranná známka. Zdôraznil význam základnej funkcie ochrannej známky, ktorá je v danom prípade narušená. Žalobca nie je, resp. dlhodobo nebol výrobcom tovarov označovaných napadnutou ochrannou známkou. Výrobcom bol, resp. je, navrhovateľ. Napadnuté ochranné známky nedokážu plniť základnú rozlišovaciu funkciu aj z toho dôvodu, že obsahujú rozlišovaciu časť obchodného mena navrhovateľa (E.). Inštitút strpenia upravený v § 16 zákona č. 506/2009 Z.z. sa na prípady uplatnenia absolútnej zápisnej výluky v zmysle § 2 ods. 1 písm. k / zákona č. 55/1997 Z.z. nevzťahuje. Časové hľadisko nezohráva v posudzovanom prípade žiadnu úlohu a žalobca sa nemôže oprávnene odvolávať ani na skoršie zápisy ochranných známok č. XXXXXX a č. XXXXXX podaných v roku 1996 a na ich základe preukazovať dobrú vieru pri podaní prihlášok napadnutých ochranných známok v roku 2009, najmä ak tieto skoršie ochranné známky boli vyhlásené za neplatné s účinnosťou ex tunc. Opačný záver by bol v rozpore s tradičným právnym princípom - z nepráva nemôže vzniknúť právo. Žalovaný uviedol, že nepostupoval nad rámec podaných návrhov. Na základe predložených dôkazov preskúmal, či je naplnený niektorý z dôvodov, ktoré navrhovateľ uplatnil; žiadny iný dôvod neposudzoval. V predmetnom konaní sa neuplatňuje koncentračná zásada, ako je tomu v konaní o námietkach. Proces hodnotenia dôkazov je plne v kompetencii žalovaného ako správneho orgánu. S ohľadom na zásadu voľného hodnotenia dôkazov nie je v rozpore so zákonom, ak žalovaný vyhodnotil určitý dôkaz, ktorý sa má posudzovať aj komplexne s ohľadom na ostatné predložené doklady, inak, ako to urobil účastník konania, ktorý ten-ktorý dôkaz predložil vo svoj prospech. Zásada voľného hodnotenia dôkazov znamená aj to, že správny orgán nie je viazaný hodnotením dôkazov zo strany účastníkov konania. Argumentáciu žalobcu považoval za prejav neprípustného formalizmu, tiež za účelovú, špekulatívnu. Žalovaný na žiadosť žalobcu zaslal žalobcovi doklady s vyjadrením k rozkladu v prílohe listu z 09.03.2012, preto mal možnosť k nim zaujať stanovisko až do vydania druhostupňového rozhodnutia 10.05.2012. Žalovaný vo vyjadreniach k žalobám o preskúmanie zákonnosti rozhodnutí č. POZ 3070-96/OZ 185753-II/55-2012 zo 04.05.2012 (23S/74/2012), č. POZ 3071-96/OZ 185754-II/56-2012 zo 04.05.2012 (23S/75/2012) trval na zákonnosti napadnutých rozhodnutí a žaloby navrhol zamietnuť. Odmietol tvrdenia žalobcu o nesprávnom a neúmernom extenzívnom právnom výklade § 7 písm. e/ zákona o ochranných známkach, o extenzívnej interpretácii pojmu „obchodný zástupca“ a poukázal na to, že predmetné ustanovenie vychádza z čl. 6septies Parížskeho dohovoru, a preto predmetný pojem je potrebné vykladať a interpretovať s ohľadom na účel tohto článku Parížskeho dohovoru. S jeho interpretáciou sa zaoberal Nejvyšší správní soud ČR v rozsudku č.k. 5A 57/2001-43 zo dňa 24.05.2006, zo záverov ktorého vyplýva, že pojmy konateľa, či zástupcu, je potrebné vykladať s ohľadom na zmysel a účel právnej úpravy, ktorou je ochrana majiteľa ochrannej známky zapísanej v jednej únijnej krajine pred parazitným konaním subjektu, ktorý je s majiteľom ochrannej známky v obchodnom styku a vedomosť o tejto ochrannej známky sa pokúsi zneužiť vo svoj majetkový prospech, pričom medzi vlastníkom ochrannej známky a navrhovateľom musí existovať alebo v minulosti musel existovať hospodársky vzťah, na základe ktorého obstarávateľ získal informácie o ochrannej známke, ktorú následne využil vo svoj prospech. Poukázal na publikovaný názor bývalého riaditeľa WIPO prof. L., z ktorého vyplýva, že čl. 6septies Parížskeho dohovoru riešiaci vzťah „neverného agenta“, resp. „nehodného zástupcu“, je aplikovateľný aj na tých, ktorí konali ako distribútori tovarov nesúcich ochrannú známku, a ktorí požiadali o registráciu ochrannej známky v ich vlastnom mene. Žalovaný uviedol, že hoci väzba medzi navrhovateľom a pôvodným majiteľom nebola bezprostredná, je v danom prípade dôvodné konštatovanie o existencii hospodárskeho vzťahu, resp. prepojení, na základe čoho pôvodný majiteľ získal informáciu o ochranných známkach, ktoré využil, resp. zneužil vo svetle čl. 6septies Parížskeho dohovoru vo svoj prospech. Pokiaľ žalobca vytýkal žalovanému, že nezobral do úvahy závery rozsudku Všeobecného súdu vo veci T-262/09 uviedol, že záväzným výkladom je ten, ktorý je výsledkom prejudiciálneho konania v zmysle čl. 267 Zmluvy o fungovaní EÚ. Iné rozhodnutia sú zdrojom poznatkov o praxi a rozhodovacej činnosti komunitárnych inštitúcií. Poukázal na rozdielny skutkový stav, resp. okolnosti, predmetnej veci a veci posudzovanej v T-262/09, ktoré nie sú totožné. Dlhodobá pasivita majiteľa zahraničnej ochrannej známky po podaní prihlášky, resp. po zápise napadnutej ochrannej známky, je podľa žalovaného irelevantná. Čl. 6septies ods. 3 Parížskeho dohovoru nebol prevedený do právneho poriadku SR a súčasne poukázal na čl. 2 ods. 2 Ústavy SR. Žalovaný odmietol poukazovanie žalobcu na inštitút vydržania podľa § 134 Občianskeho zákonníka, pretože predpokladom vydržania je oprávnená držba, t.j. dobromyselnosť držiteľa, že mu vec patrí a u neverného agenta, ktorého možno zaradiť do kategórie konania v zlej viere, táto podmienka nemôže byť splnená. K námietke žalobcu, že právne dôvody zlá viera a neverný agent nie sú totožné, žalovaný zotrval na svojom stanovisku uvedenom v napadnutých rozhodnutiach, že známkovo - právne inštitúty „prihlášky podanej v zlej viere“ a „neverného agenta“ sú veľmi blízke. Oba inštitúty spája konanie subjektu s nečestným a podvodným úmyslom za účelom získania určitej neoprávnenej výhody na úkor inej osoby, ktorej patrí právo k označeniu. Inštitút neverného agenta je možné označiť ako špeciálnu kategóriu spadajúcu pod všeobecnú kategóriu konania v zlej viere. Zdôraznil, že zásada voľného hodnotenia dôkazov znamená aj to, že správny orgán nie je viazaný hodnotením dôkazov zo strany účastníkov konania. Účastník správneho konania Jamieson Laboratories Ltd., Kanada, navrhovateľ, ktorý bol pribratý do súdneho konania za účastníka konania podľa § 250 ods. 1 posledná veta O.s.p., v písomnom stanovisku k žalobám navrhol žaloby ako nedôvodné zamietnuť. Podania žalôb považuje za absolútne neodôvodnené, ako za ďalšiu z množstva obštrukcií a účelových tvrdení, ktorými sa žalobca snaží skomplikovať predaj výrobkov spoločnosti Jamieson Laboratories Ltd. na území Slovenskej republiky. Uviedol, že pôvodný majiteľ predmetných ochranných známok bol exkluzívnym dovozcom výrobkov pribratého účastníka konania do SR a poznal ochranné známky a označenia tejto spoločnosti. Pribratý účastník nikdy nedal súhlas na to, aby si pôvodný majiteľ alebo žalobca registroval ochranné známky „E.“ na svoju osobu. Pôvodný majiteľ ani žalobca nevyrábal žiadne výrobky. Navyše zneužijúc ochranné známky E. a obchodné meno E. začal propagovať konkurenčné výrobky. Jedná sa o jasné konanie v zlej viere, pôvodcovsko nekalých praktík, či podvodný úmysel, ba až zámerné nepriateľské správanie. Úrad skúmal a hodnotil všetky predložené dôkazy až príliš podrobne a príliš dlho, pričom to bol práve žalobca, ktorý neustále predlžoval rozhodovanie úradu svojimi žiadosťami o predlžovanie lehôt. Napriek tomu, že žalobca stále o sebe prehlasuje, že vždy konal a koná v dobrej viere, jeho činy a dôkazy, ktoré pribratý účastník konania predložil úradu, vypovedajú o presnom opaku. Nie je pravda, že by pribratý účastník nemal záujem na získanie známkovej ochrany v SR, ale bol uvedený do omylu úmyselným zlovoľným konaním H. O., ktorý ho neinformoval, že ochranné známky prihlásil na seba, a nie na spoločnosť E.. Pribratý účastník konania považoval registráciu svojich ochranných známok a označení na svoje meno za samozrejmosť. Nedostatok dobrej viery pri podaní prihlášky ochrannej známky je úrad povinný skúmať ex offo, pretože sa jedná o absolútnu prekážku zápisnej spôsobilosti označenia. Uviedol, že žalobca účelovo argumentuje o fiktívnom porušení niektorých základných zásad správneho konania a snaží sa vyvolať dojem, že boli poškodené jeho procesné práva s cieľom dosiahnuť zvrátenie rozhodnutia úradu. Týmto zároveň žalobca zneužíva inštitút správneho súdnictva a žiada niečo, čo je nad rámec právomoci súdu. V zmysle zákona môže správny orgán použiť správnu úvahu aj pri posudzovaní otázok zlej viery, pričom súd takéto rozhodnutie preskúmava v zmysle § 245 ods. 2 O.s.p.. K starším ochranným známkam uviedol, že žalobca k účelovej a formalistickej argumentácii si sám nadefinoval jemu vyhovujúce kritéria posudzovania ustanovení týkajúcich sa inštitútu neverného agenta. Rozhodujúcou skutočnosťou nie je existencia formálnej zmluvy, rovnako nie je nikde formálne zadefinované, kto môže alebo musí byť považovaný za neverného agenta. Preto je potrebné tento inštitút posudzovať podľa povahy skutočnej obchodnej spolupráce, ako aj ďalších okolností konkrétneho prípadu. Je nesporné a nespochybniteľné, že: 1. pôvodný majiteľ bol v čase registrácie starších ochranných známok exkluzívnym dovozcom výrobkov spoločnosti JAMIESON LABORATORIES LTD do SR; 2. pôvodný majiteľ poznal ochranné známky a označenia spoločnosti JAMIESON LABORATORIES LTD, keďže boli umiestňované na výrobkoch, ktoré táto spoločnosť vyrábala a dodnes vyrába a on ich sám roky distribuoval v SR; 3. na dovoze a predaji výrobkov spoločnosti JAMIESON LABORATORIES LTD si pôvodný majiteľ zrušených ochranných známok zakladal celú svoju podnikateľskú činnosť; 4. spoločnosť JAMIESON LABORATORIES LTD nikdy nedala súhlas na to, aby si pôvodný majiteľ alebo žalobca registroval ochranné známky „E.“ a „E. X. R.“ na svoju osobu. Krajský súd, konajúci podľa druhej hlavy piatej časti O.s.p., preskúmal v rozsahu a z dôvodov uvedených v žalobe napadnuté rozhodnutia žalovaného a jeho postup v konaní, pričom dospel k záveru, že rozhodnutie a postup správneho orgánu v medziach žaloby sú v súlade so zákonom, preto žaloby zamietol podľa § 250j ods. 1 O.s.p.. Predmetom súdneho prieskumu bolo posúdiť, či žalovaný na základe zisteného skutkového stavu zaujal správny právny záver o tom, že prihlášky napadnutých ochranných známok žalobcu, a to kombinovaná ochranná známka „E. X. R.“ č. XXXXXX s právom prednosti 30.04.2009 a prihláška ochrannej známky žalobcu slovnej „E.“ č. XXXXXX s právom prednosti 30.04.2009, neboli podané v dobrej viere. Podľa § 54 ods. 2 zákona č. 506/2009 Z.z. o ochranných známkach; práva a vzťahy z ochranných známok zapísaných do registra pred dňom nadobudnutia účinnosti tohto zákona sa riadia ustanoveniami tohto zákona. Vznik týchto práv a vzťahov, ako aj nároky z nich vzniknuté pred dňom nadobudnutia účinnosti tohto zákona sa posudzujú podľa predpisov platných v čase ich vzniku. Ochranná známka zapísaná do registra podľa predchádzajúcich právnych predpisov nebude vyhlásená za neplatnú, ak je v súlade s týmto zákonom. Podľa § 35 ods. 1 zákona č. 506/2009 Z.z. o ochranných známkach; úrad vyhlási ochrannú známku za neplatnú, ak v konaní začatom na návrh tretej osoby alebo v konaní z vlastného podnetu zistí, že neboli splnené podmienky na zápis ochrannej známky do registra podľa predpisov platných v čase jej zápisu. Podľa § 2 ods. 1 písm. k/ zákona č. 55/1997 Z.z. o ochranných známkach; za ochrannú známku nemožno uznať označenie, ktoré je predmetom prihlášky, ktorá nebola podaná v dobrej viere. Podľa § 52 ods. 3 zákona č. 506/2009 Z.z. o ochranných známkach; úrad rozhoduje na základe odôvodnenia podania a dôkazov, ktoré boli účastníkmi konania predložené. Súd zastáva názor, že v daných veciach boli splnené zákonné podmienky na vyhovenie návrhu na vyhlásenie napadnutých ochranných známok za neplatné v dôsledku preukázania naplnenia skutkovej podstaty „prihlášky nepodanej v dobrej viere“ v zmysle § 2 ods. 1 písm. k/ zákona č. 55/1997 Z.z. o ochranných známkach. Na základe preukázaného skutkového stavu prihlasovateľ pri podávaní prihlášok vedel, že iný subjekt - spoločnosť Jamieson Laboratories Ltd. používa zhodné alebo podobné označenia pre zhodné alebo podobné výrobky a súčasne z konania prihlasovateľa je zrejmý úmysel zabrániť tejto spoločnosti používať takéto označenie na relevantnom (slovenskom) trhu. Súd sa stotožňuje so stanoviskom žalovaného, že hodnotenie splnenia podmienok na preukázanie naplnenia skutkovej podstaty „prihlášky nepodanej v dobrej viere“ uskutočňuje správny orgán na základe zákonom povolenej voľnej úvahy (správneho uváženia). V takom prípade súdy v zmysle § 245 ods. 2 O.s.p. preskúmavajú iba, či také rozhodnutie nevybočilo z medzí a hľadísk ustanovených zákonom. Súd sa plne stotožnil so záverom žalovaného, že prihlášky novších napadnutých ochranných známok žalobcu neboli podané v dobrej viere. Správny orgán v odôvodnení prvostupňových, aj napadnutých druhostupňových rozhodnutí, náležite odôvodnil svoju úvahu pri rozhodovaní, pričom svoje závery konkrétne argumentačne vyhodnotil vo vzťahu k vykonaným dôkazom. Dôvody, o ktoré oprel žalovaný svoje rozhodnutia, súd považuje za správne a nepovažuje za potrebné ich opakovať. Právna terminológia charakterizuje osobu konajúcu v nie dobrej viere (v zlej viere) ako osobu, ktorá pozná skutočnú situáciu, a napriek tomu jedná nečestne so zlým úmyslom, akoby o tom nevedela. Pojem zlej viery je širší ako pojem nekalej súťaže. Zlá viera musí byť spojená s osobou prihlasovateľa a jej preukázanie musí byť v čase podania prihlášky, pričom prihláška ochrannej známky podaná v zlej viere môže byť napadnutá bez časového obmedzenia. Pri posudzovaní zlej viery je potrebné zvážiť akúkoľvek relevantnú okolnosť, hlavne sa zohľadňuje, či osoba podávajúca prihlášku o práve inej osoby na zhodné alebo podobné označenie vedela, alebo či v dobe podania prihlášky ochrannej známky o tomto práve vedieť mohla a tiež to, či by použitie takéhoto označenia bolo v rozpore s dobrými mravmi, alebo by neoprávnene poškodilo zvláštny charakter, či povesť označenia, ktoré je predmetom iného práva. Pojem neexistencie dobrej viery má významný morálny a etický rozmer, jeho obsahom je porušenie uznávaných pravidiel správania sa, pričom sa neexistencia dobrej viery podstatným spôsobom prejavuje v podaní prihlášky ochrannej známky s iným cieľom, než umožniť plniť jej základnú funkciu, t.j. zaručiť spotrebiteľovi alebo koncovému užívateľovi totožnosť pôvodu daného výrobku alebo služby a umožniť mu zároveň rozlíšiť tento výrobok alebo túto službu od výrobkov a služieb iného pôvodu. Neexistencia dobrej viery predstavuje vnútorný psychický stav konajúceho subjektu, ktorý sám o sebe nemožno priamo dokazovať, jej dokazovanie je obtiažne. Ku konštatovaniu, či konanie prihlasovateľa možno označiť za konanie v dobrej, resp. zlej viere, možno dospieť len na základe posúdenia okolností, za akých sa tento psychický stav prejavuje. Za konanie v zlej viere možno považovať napr. situáciu, keď je prihlasovateľ obchodne alebo hospodárky prepojený so subjektom používajúcim prihlásené označenie, resp. je zjavné, že prihlasovateľ mal vedomosť o tom, že prihlásené označenie bolo pred podaním prihlášky ochrannej známky používané iným subjektom a podaním prihlášky ochrannej známky takéhoto označenia by prihlasovateľ získal určitú neoprávnenú výhodu - zneužil by rozlišovaciu spôsobilosť alebo dobré meno označenia, bránil by vstúpiť na trh určitej zemi, vytláčal by z tohto trhu a podobne, a na druhej strane by subjekt používajúci prihlásené označenie utrpel nejakú ujmu, ktorá sa môže naplno prejaviť až v budúcnosti. Prihlasovateľ, ktorý je v pozícii dovozcu, distribútora síce nemôže a nemohol zabezpečovať výrobný proces, či povahu výrobkov, ich kvalitu, ale môže využiť napr. blokačnú funkciu danej ochrannej známky. V zmysle dôvodovej správy k zákonu č. 14/2004 Z.z., ktorými sa menil a dopĺňal zákon č. 55/1997 Z.z., sa inštitút dobrej viery uplatní pri zamedzení zápisu, tzv. špekulatívnej, resp. pirátskej známky, ktorú si prihlasovateľ nedáva zapísať v prvom rade z dôvodu jej používania v obchodnom styku, ale iba za účelom dosiahnutia zisku zo známkovej transakcie, prípadne s blokačným úmyslom. Aj podľa názoru súdu bolo jednoznačne preukázané, že pôvodný majiteľ H. O. mal z vlastnej činnosti vedomosť o tom, že práva k slovnému označeniu E. a tiež k logu farebnej dúhy a zeleného lístka prináležia navrhovateľovi kanadskej spoločnosti Jamieson Laboratories Ltd.. Je nesporné, že prihlasovateľ v čase podania prihlášok napadnutých ochranných známok zjavne vedel o právach iného subjektu k zhodnému označeniu a teda jeho prihlásené označenia nemohlo byť vytvorené celkom nezávisle a na základe náhodilého výberu. Použitie ochranných známok na základe takto podaných prihlášok by bolo v rozpore s dobrými mravmi. Právny poriadok Slovenskej republiky (čl. 55 Ústavy SR, § 41 Obchodného zákonníka) v súlade s jej medzinárodnými záväzkami (čl. 10bis Parížskeho dohovoru) chráni hospodársku súťaž a zakazuje akékoľvek konanie, ktoré je v rozpore s dobrými mravmi súťaže a je spôsobilé privodiť ujmu iným súťažiteľom alebo spotrebiteľom. Známkové právo vrátane inštitútu „prihlášky nepodanej v dobrej viere“ je potrebné chápať v týchto súvislostiach. Základným princípom, na ktorom je vybudované prepojenie známkového práva s právom proti nekalej súťaži je preferovanie materiálnej ochrany dobrých mravov súťaže pred formálnou známkovou ochranou, ktorá tu musí ustúpiť. Tento princíp sa prejavuje aj vo fáze prihlasovania ochrannej známky, ako absolútny dôvod „prihlášky nepodanej v dobrej viere“. Blokačný zámer bol preukázaný vlastnými úkonmi - právnymi krokmi majiteľa napadnutých ochranných známok, ktorý zabraňoval dovozu výrobkov kanadskej spoločnosti do Slovenskej republiky priamo spoločnosti INTERPHARM Slovakia, a.s.. Žalovaný správne poukázal na to, že je irelevantnou skutočnosťou, že žalobca preinvestoval viac ako 1,5 milióna eur do reklamy a propagácie výrobkov kanadskej spoločnosti. Žalobca nebol oprávnený k prihláseniu si označenia iného subjektu vyrábajúceho dané tovary vo svoj prospech bez jeho súhlasu. Správne poukázal žalovaný na narušenie základnej funkcie ochrannej známky v prípade jej registrácie pre subjekt, ktorý sám nie je výrobcom označovaných výrobkov. Ochranná známka objektívne nedokáže plniť svoju funkciu ani z dôvodu, že jej rozlišovacou časťou je obchodné meno subjektu, s ktorým si verejnosť spája výrobky ňou označované. Súd sa stotožňuje s argumentáciou žalovaného, že inštitút strpenia používania ochranných známok sa na prípady uplatnenia absolútnej zápisnej výluky v zmysle § 2 ods. 1 písm. k/ zákona č. 55/1997 Z.z. neuplatňuje. Časové hľadisko je bezvýznamné, t.j. žalobca sa nemôže odvolávať na skoršie zápisy ochranných známok, navyše ak tieto boli rovnako vyhlásené za neplatné s účinnosťou od počiatku. Preskúmaním veci súd nezistil porušenie zásady rovnosti účastníkov konania a dispozičnej zásady sporového konania. Nedošlo k porušeniu práv žalobcu tým, že žalovaný mal ako podklad pre svoje druhostupňové rozhodnutia použiť dôkazy a tvrdenia navrhovateľa predložené k vyjadreniu k rozkladu žalobcu, pretože stanovisko k rozkladu ako aj pripojené dôkazy boli žalobcovi následne na jeho výzvu doručené, a to ešte pred vydaním napadnutých rozhodnutí. Súd nezistil vadu v konaní žalovaného pri vykonávaní dokazovania a stotožňuje sa so stanoviskom žalovaného, že zásada voľného hodnotenia dôkazov znamená tiež to, že správny orgán nie je viazaný hodnotením dôkazov zo strany účastníkov konania. Proces hodnotenia dôkazov je v kompetencii žalovaného. Predmetom súdneho prieskumu bolo tiež posúdiť, či správny orgán na základe zisteného skutkového stavu zaujal správny právny záver o tom, že došlo k naplneniu skutkovej podstaty „neverného agenta“ podľa § 7 písm. e/ v spojení s § 35 ods. 3 zákona o ochranných známkach, t.j. že navrhovateľ preukázal naplnenie podmienok na vyhlásenie ochranných známok žalobcu za neplatné a to kombinovaná ochranná známka č. XXXXXX „E. X. R.“ s právom prednosti 20.11.1996 a slovná ochranná známka „E.“ č. XXXXXX s právom prednosti 20.11.1996. Podľa § 35 ods. 3 zákona č. 506/2009 Z.z. o ochranných známkach; úrad vyhlási ochrannú známku za neplatnú aj na návrh osoby uvedenej v § 7 z dôvodov podľa § 7, ak sa v konaní o vyhlásení ochrannej známky za neplatnú preukáže, že tento dôvod existuje. Podľa § 7 písm. e/ zákona č. 506/2009 Z.z. o ochranných známkach; označenie sa nezapíše do registra na základe námietok proti zápisu označenia do registra (ďalej len "námietky") podaných podľa § 30 majiteľom zahraničnej ochrannej známky, ak prihlasovateľ, ktorý je alebo bol na území Slovenskej republiky obchodným zástupcom majiteľa zahraničnej ochrannej známky alebo jeho zástupcom na základe iného právneho vzťahu (ďalej len "obchodný zástupca"), požiadal o zápis označenia do registra vo svojom mene bez súhlasu jej majiteľa; to neplatí, ak mal obchodný zástupca na takéto konanie oprávnený dôvod. Článok 6septies Parížskeho dohovoru znie: 1. Ak žiada agent alebo zástupca majiteľa známky v niektorej únijnej krajine o zápis tejto známky na svoje vlastné meno v jednej alebo niekoľkých týchto krajinách bez súhlasu tohto majiteľa, je majiteľ oprávnený podať námietky proti požadovanému zápisu a žiadať o výmaz, alebo ak to povoľuje zákon dotyčnej krajiny, o prevod zápisu na seba, pokiaľ by agent alebo zástupca neospravedlnil svoje konanie. 2. S výhradou vyššie uvedeného odseku 1/ je majiteľ známky oprávnený podať námietky proti používaniu svojej známky agentom alebo zástupcom, pokiaľ na toto používanie nedal splnomocnenie. 3. Národným zákonodarstvom môže byť určená spravodlivá lehota, v ktorej by majiteľ známky mohol uplatňovať svoje práva podľa tohto článku. Súd nepovažuje za dôvodnú žalobnú námietku, že žalovaný pri aplikácii ustanovenia § 7 písm. e/ zákona o ochranných známkach použil nesprávny a neúmerný extenzívny výklad. Naopak stotožnil sa so stanoviskom žalovaného, že výklad, k akému sa uchýlil žalovaný, je v súlade s čl. 6septies Parížskeho dohovoru, ktorou je ochrana majiteľa ochrannej známky zapísanej v jednej únijnej krajine pred parazitným konaním subjektu, ktorý je s majiteľom ochrannej známky v obchodnom styku a vedomosť o tejto ochrannej známke sa pokúsi zneužiť vo svoj majetkový prospech. Súd mal za to, že medzi navrhovateľom a majiteľom napadnutých ochranných známok bol taký obchodný vzťah, na základe ktorého majiteľ, resp. jeho právny predchodca, získal informácie o ochrannej známke, ktorú následne využil vo svoj prospech a požiadal o jej registráciu vo svojom mene. Súd zaujíma stanovisko, že žalovaný nerozhodol v rozpore s rozsudkom Všeobecného súdu vo veci T-262/09, iba pri rozhodovaní prihliadol na odlišnosti v posudzovanej veci. So stanoviskom žalovaného, že len v prejudiciálnych konaniach je daný autoritatívny záväzný výklad, je potrebné súhlasiť. Čl. 6septies ods. 3 Parížskeho dohovoru predpokladá zavedenie do právneho poriadku SR lehotu, v ktorej by majiteľ známky mohol uplatňovať svoje práva podľa tohto článku. Výslovne sa uvádza, že národným zákonodarstvom „môže byť určená spravodlivá lehota“. Je zrejmé, že do právneho poriadku SR nebola zavedená takáto lehota, z čoho podľa názoru súdu vyplýva, že majiteľ známky môže uplatňovať svoje práva bez časového obmedzenia a relevantnou skutočnosťou je splnenie ostatných predpokladov pre naplnenie inštitútu neverného agenta. Správne poukázal žalovaný na čl. 2 ods. 2 Ústavy SR, v zmysle ktorého štátne orgány môžu konať iba na základe Ústavy, v jej medziach a v rozsahu a spôsobom, ktorý ustanoví zákon. Rovnako sa stotožňuje súd so stanoviskom žalovaného, že u neverného agenta nemôže byť splnená podmienka dobromyseľnosti, v súvislosti s poukazovaním žalobcu na inštitút vydržania podľa § 134 Občianskeho zákonníka. Súd nepovažuje za dôvodnú ani žalobnú námietku, že právne dôvody zlá viera a neverný agent nie sú totožné a súd poukazuje na správne stanovisko žalovaného uvedené v napadnutých rozhodnutiach, v ktorých žalovaný konštatuje, že oba inštitúty spája konanie subjektu s nečestným a podvodným úmyslom za účelom získania určitej neoprávnenej výhody na úkor inej osoby, ktorej patrí právo k označeniu. Inštitút neverného agenta je podmnožinou všeobecnej kategórie konania v zlej viere. Preskúmaním veci súd dospel k záveru, že žalovaný veci po právnej stránke posúdil správne. Súd sa plne stotožňuje s aplikáciou citovaných právnych noriem s ohľadom na náležite zistený a preukázaný skutkový stav veci. Súd sa nestotožnil so žalobnými námietkami ohľadom tvrdeného pochybenia žalovaného v konaní, najmä vzhľadom na porušenie dispozičnej zásady a porušenia zásady rovnosti účastníkov konania, vrátane zásady voľného hodnotenia dôkazov. Pri tvrdenom porušení procesu správneho orgánu je potrebné preukázať okrem vady v konaní aj skutočnosť, ako bol takýmto nesprávnym postupom účastník správneho konania ukrátený na svojich právach. Len v takomto prípade by bolo možné konštatovať splnenie základného predpokladu pre postup súdu podľa druhej hlavy piatej časti O.s.p.. Navyše súd prihliada len na také vady v konaní pred správnym orgánom, ktoré mohli mať vplyv na zákonnosť napadnutého rozhodnutia. Žiadne takéto vady súd v predmetnom konaní nezistil. Súdy judikovali, že nezrušujú rozhodnutia správnych orgánov len z dôvodu procesných vád v konaní, za účelom zopakovania procesu, ak z okolností posudzovanej veci je už zrejmé, že nemôže byť vydané iné pre žalobcu priaznivejšie rozhodnutie. Postup súdu by bol príliš formalistický. Z vyššie uvedených dôvodov súd žaloby ako nedôvodné zamietol. Súd nepriznal žalobcovi náhradu trov konania, pretože v konaní nebol úspešný, aplikujúc § 250k ods. 1 O.s.p.. Súd nerozhodoval o práve na náhradu trov konania pribratého účastníka konania, pretože tento účastník konania si náhradu trov konania neuplatnil. Pokiaľ by tak urobil, súd by mu toto právo nepriznal, vzhľadom na osobitnú právnu úpravu otázky náhrady trov konania v piatej časti O.s.p.. Ustanovenie § 250k O.s.p. dáva možnosť priznať náhradu trov konania len úspešnému žalobcovi. Súd nemá zákonný podklad pre priznanie trov konania žalovanému, ale ani pribratému účastníkovi konania podľa § 250 ods. 1 posledná veta O.s.p.. Nie je možné postupovať podľa § 142 a nasl. O.s.p. (za použitia § 246c O.s.p.) v zmysle zásady zodpovednosti za výsledok sporového konania (zásady úspechu), nakoľko konanie podľa druhej hlavy piatej časti O.s.p. nie je konaním sporovým v zmysle tretej časti O.s.p.. V správnom súdnictve súdy preskúmavajú zákonnosť postupu a rozhodnutí správnych orgánov a výsledok kauzy závisí od toho, či správny orgán zákon dodržal alebo nie. Na tejto skutočnosti, ktorú musí súd zistiť v súlade s dispozičnou a koncentračnou zásadou vo vzťahu k žalobe a žalobcovi, nemôže nič zmeniť argumentácia pribratého účastníka konania a § 250 ods. 1 posledná veta O.s.p. je vo vzťahu k pribratému účastníkovi potrebné vykladať tak, že ide predovšetkým o zabezpečenie práva takéhoto účastníka byť informovaný o prípadnej zmene v jeho právach a povinnostiach, ktorá môže byť spôsobená prípadným zrušením rozhodnutia správneho orgánu. Z uvedeného dôvodu, v zásade súd ani nepožaduje od pribratého účastníka písomné stanovisko k veci, pretože toto by ani nemohol zohľadňovať pri rozhodnutí. Účastník konania, ktorý bol pribratý do súdneho konania podľa § 250 ods. 1 posledná veta O.s.p. nie je zo zákona povinný byť právne zastúpený, avšak toto právo samozrejme môže realizovať, no v takom prípade je povinný si náklady spojené s právnym zastúpením znášať sám, keďže v zmysle vyššie uvedeného nemá právo na náhradu trov konania. Rozhodnutie bolo prijaté senátom krajského súdu jednomyseľne, t.j. pomerom hlasov 3:0 (§ 3 ods. 9 zákona č. 757/2004 Z.z. o súdoch v znení účinnom od 01.05.2011). Rozhodnutie bolo prijaté senátom krajského súdu jednomyseľne, t.j. pomerom hlasov 3:0 (§ 3 ods. 9 zákona č. 757/2004 Z.z. o súdoch v znení účinnom od 01.05.2011). Poučenie: Proti tomuto rozsudku možno podať odvolanie v lehote 15 dní od jeho doručenia. Odvolanie sa podáva písomne v dvoch vyhotoveniach cestou krajského súdu na Najvyšší súd SR. Odvolanie je možné podať len z dôvodov uvedených v § 205 ods. 2 O.s.p. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2012:6012200659.1 (dáta aktuálne k 14. 11. 2026). Záväzné je znenie zverejnené súdom.




